CELEX: 32017R1946
Language: lt
Date: 2017-07-11 00:00:00
Title: 2017 m. liepos 11 d. Komisijos deleguotasis reglamentas (ES) 2017/1946, kuriuo Europos Parlamento ir Tarybos direktyvos 2004/39/EB ir 2014/65/ES papildomos techniniais reguliavimo standartais dėl išsamaus informacijos, kurią siūlomi įsigyjantys asmenys turi įtraukti į pranešimą apie siūlomą investicinės įmonės kvalifikuotojo akcijų paketo įsigijimą, sąrašo (Tekstas svarbus EEE. )

26.10.2017   
            
            
               LT
            
            
               Europos Sąjungos oficialusis leidinys
            
            
               L 276/32
            
         KOMISIJOS DELEGUOTASIS REGLAMENTAS (ES) 2017/1946
   2017 m. liepos 11 d.
   kuriuo Europos Parlamento ir Tarybos direktyvos 2004/39/EB ir 2014/65/ES papildomos techniniais reguliavimo standartais dėl išsamaus informacijos, kurią siūlomi įsigyjantys asmenys turi įtraukti į pranešimą apie siūlomą investicinės įmonės kvalifikuotojo akcijų paketo įsigijimą, sąrašo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 21 d. Europos Parlamento ir Tarybos direktyvą 2004/39/EB dėl finansinių priemonių rinkų, iš dalies keičiančią Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinančią Tarybos direktyvą 93/22/EEB (1), ypač į jos 10a straipsnio 8 dalies trečią pastraipą,
   atsižvelgdama į 2014 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (2), ypač į jos 12 straipsnio 8 dalį,
   kadangi:
   
               (1)
            
            
               reikėtų reikalauti, kad pateikdamas pradinį pranešimą siūlomas investicinės įmonės kvalifikuotąjį akcijų paketą įsigyjantis asmuo pateiktų išsamų informacijos sąrašą, kad kompetentingos institucijos galėtų atlikti siūlomo įsigijimo vertinimą. Siūlomas įsigyjantis asmuo informaciją apie siūlomo įsigyjančio asmens ir asmenų, kurie vadovaus veiklai, tapatybę turėtų pateikti nepriklausomai nuo to, ar jis yra fizinis, ar juridinis asmuo, kad tikslinio subjekto kompetentinga institucija galėtų įvertinti to siūlomo įsigyjančio asmens reputaciją;
            
         
               (2)
            
            
               jeigu siūlomas įsigyjantis asmuo yra juridinis asmuo, taip pat reikalinga informacija apie tikrųjų savininkų tapatybę ir apie asmenų, kurie faktiškai vadovauja siūlomo įsigyjančio asmens veiklai, reputaciją bei patirtį. Be to, tuo atveju, kai siūlomas įsigyjantis asmuo yra arba numatoma, kad bus, patikos struktūra, reikia, kad tikslinio subjekto kompetentinga institucija gautų informaciją apie patikėtinių, kurie valdys patikos turtą, tapatybę ir apie to turto tikrųjų savininkų tapatybę, kad galėtų įvertinti šių asmenų reputaciją ir patirtį;
            
         
               (3)
            
            
               jeigu siūlomas įsigyjantis asmuo yra fizinis asmuo, informaciją reikia gauti ir apie siūlomą įsigyjantį asmenį, ir apie visas įmones, kurioms formaliai vadovauja arba kurias kontroliuoja siūlomas įsigyjantis asmuo, kad tikslinio subjekto kompetentinga institucija turėtų visą informaciją, reikalingą reputacijai įvertinti. Jeigu siūlomas įsigyjantis asmuo yra juridinis asmuo, šią informaciją reikia gauti apie visus asmenis, kurie faktiškai vadovauja siūlomo įsigyjančio asmens veiklai, visas įmones, kurias kontroliuoja siūlomas įsigyjantis asmuo, ir visus akcininkus, darančius reikšmingą įtaką siūlomam įsigyjančiam asmeniui, kad kompetentinga institucija turėtų visą informaciją, reikalingą reputacijai įvertinti;
            
         
               (4)
            
            
               reputacijai įvertinti reikalinga informacija turėtų apimti išsamią informaciją apie ankstesnį ar tebevykdomą baudžiamąjį procesą, taip pat civilines ar administracines bylas. Taip pat reikėtų pateikti informaciją apie visus siūlomo įsigyjančio asmens atžvilgiu vykdomus tyrimus ir teismo procesus, jam skirtas sankcijas ar kitus vykdymo užtikrinimo sprendimus bei kitą informaciją, kuri laikoma svarbia norint įvertinti siūlomo įsigyjančio asmens reputaciją, pavyzdžiui, apie atsisakymą registruoti arba atleidimą iš darbo ar pareigų patikos fonde;
            
         
               (5)
            
            
               įsigyjantis asmuo turėtų pateikti informaciją apie tai, ar kita kompetentinga institucija ar bet kuri kita institucija jau yra atlikusi įsigyjančio asmens arba asmens, kuris vadovauja kredito įstaigos, gyvybės draudimo, draudimoarba perdraudimo įmonės, investicinės įmonės ar bet kurio kito subjekto veiklai, reputacijos vertinimą, ir, jei toks vertinimas buvo atliktas, siūlomas įsigyjantis asmuo turėtų pateikti tokio vertinimo rezultatus, kad būtų užtikrinta, jog vertindama siūlomą įsigyjantį asmenį tikslinio subjekto kompetentinga institucija tinkamai atsižvelgia į kitų institucijų atliktų tyrimų rezultatus;
            
         
               (6)
            
            
               reikėtų pateikti siūlomo įsigyjančio asmens finansinę informaciją, kad būtų įvertintas to siūlomo įsigyjančio asmens finansinis patikimumas;
            
         
               (7)
            
            
               reikėtų pateikti informaciją apie siūlomo įsigyjančio asmens finansinių ir nefinansinių interesų arba santykių su bet kuriais tikslinio subjekto akcininkais, direktoriais arba vyresniosios vadovybės nariais, arba asmeniu, turinčiu balsavimo teisių tiksliniame subjekte, arba su pačiu tiksliniu subjektu arba jo grupe, kad tikslinio subjekto kompetentinga institucija galėtų įvertinti, ar bet kokio galimo interesų konflikto buvimas neturės poveikio siūlomo įsigyjančio asmens finansiniam patikimumui;
            
         
               (8)
            
            
               jei siūlomas įsigyjantis asmuo yra juridinis asmuo, reikalinga tam tikra papildoma informacija, įskaitant informaciją apie akcijų paketą, kuris priklauso arba, kaip numatoma, priklausys prieš ir po siūlomo įsigijimo, kad tikslinio subjekto kompetentinga institucija galėtų užbaigti siūlomo įsigijimo vertinimą, nes tokiais atvejais dalyvaujančios teisinės ir grupės struktūros gali būti sudėtingos ir gali reikėti atlikti išsamią apžvalgą, susijusią su reputacija, glaudžiais ryšiais, galimais veiksmais kartu su kitomis šalimis ir tikslinio subjekto kompetentingos institucijos gebėjimu tęsti tikslinio subjekto veiksmingą priežiūrą;
            
         
               (9)
            
            
               jei siūlomas įsigyjantis asmuo yra trečiojoje valstybėje įsisteigęs subjektas arba yra už Sąjungos ribų įsisteigusios grupės dalis, reikėtų pateikti papildomos informacijos, kad tikslinio subjekto kompetentinga institucija galėtų įvertinti, ar dėl trečiojoje valstybėje taikomos teisinės tvarkos kiltų kliūčių tikslinio subjekto veiksmingai priežiūrai, ir taip pat galėtų patikrinti siūlomo įsigyjančio asmens reputaciją toje trečiojoje valstybėje;
            
         
               (10)
            
            
               jei siūlomas įsigyjantis asmuo yra valstybinis turto fondas, siūlomas įsigyjantis asmuo turėtų pateikti informaciją, leisiančią nustatyti fondo valdytojus ir jo investicijų politiką. Tai svarbu tikslinio subjekto kompetentingai institucijai, kai ji vertina reputaciją, arba tai, ar yra poveikis tikslinio subjekto veiksmingai priežiūrai;
            
         
               (11)
            
            
               reikėtų reikalauti pateikti konkrečią informaciją, kuri leistų įvertinti, ar siūlomas įsigijimas darys poveikį tikslinio subjekto kompetentingos institucijos gebėjimui vykdyti tikslinio subjekto veiksmingą priežiūrą. Tai turėtų apimti vertinimą, ar siūlomo įsigyjančio asmens glaudūs ryšiai darys poveikį tikslinio subjekto gebėjimui savo priežiūros institucijai toliau laiku teikti tikslią informaciją. Juridinių asmenų atveju taip pat reikia įvertinti siūlomo įsigijimo poveikį tikslinio subjekto ir grupės, kuriai jis priklausys po įsigijimo, konsoliduotai priežiūrai;
            
         
               (12)
            
            
               siūlomas įsigyjantis asmuo turėtų pateikti informaciją apie siūlomo įsigijimo finansavimą, įskaitant informaciją apie visas finansavimo priemones ir šaltinius, taip pat pateikti įrodymų apie visų lėšų ir turto pradinį šaltinį, kad tikslinio subjekto kompetentinga institucija galėtų įvertinti, ar yra pinigų plovimo veiklos rizika;
            
         
               (13)
            
            
               siūlomi įsigyjantys asmenys, turintys nuo 20 iki 50 % tikslinio subjekto kvalifikuotąjį akcijų paketą, tikslinio subjekto kompetentingai institucijai turėtų pateikti informaciją apie strategiją, kad būtų užtikrintas išsamus siūlomo įsigijimo vertinimas. Panašiai siūlomi įsigyjantys asmenys, turintys mažesnį nei 20 % tikslinio subjekto kvalifikuotąjį akcijų paketą, tačiau darantys lygiavertę įtaką kitomis priemonėmis, tokiomis kaip siūlomo įsigyjančio asmens santykiai su esamais akcininkais, akcininkų susitarimų egzistavimas, akcijų, dalyvavimo kapitale ir balsavimo teisių paskirstymas tarp akcininkų arba siūlomo įsigyjančio asmens padėtis tikslinio subjekto grupės struktūroje, taip pat turėtų pateikti tą informaciją, kad būtų užtikrintas aukštas vienodumo lygis vertinant siūlomus įsigijimus;
            
         
               (14)
            
            
               jei siūlomas tikslinio subjekto kontrolės pakeitimas, siūlomas įsigyjantis asmuo paprastai turėtų pateikti išsamų verslo planą. Tačiau, jeigu tikslinio subjekto kontrolės pakeitimas nesiūlomas, pakanka turėti tam tikros informacijos apie subjekto būsimą strategiją ir siūlomo įsigyjančio asmens ketinimus tikslinio subjekto atžvilgiu, kad būtų galima įvertinti, ar tai neturės poveikio siūlomo įsigyjančio asmens finansiniam patikimumui;
            
         
               (15)
            
            
               proporcinga reikalauti, kad tam tikrais atvejais siūlomas įsigyjantis asmuo pateiktų tik nedaug informacijos. Visų pirma, jei siūlomą įsigyjantį asmenį per praėjusius dvejus metus yra įvertinusi tikslinio subjekto kompetentinga institucija arba jei tikslinis subjektas yra nedidelė investicinė įmonė, o siūlomas įsigyjantis asmuo yra subjektas, kuris turi leidimą veikti Sąjungoje ir kurio priežiūra vykdoma Sąjungoje, tikslinio subjekto kompetentingai institucijai reikėtų pateikti šiek tiek mažiau informacijos;
            
         
               (16)
            
            
               bet koks keitimasis informacija tarp kompetentingų institucijų, kitų įstaigų, organizacijų ar asmenų arba jos perdavimas turėtų būti vykdomas vadovaujantis Europos Parlamento ir Tarybos direktyvoje 95/46/EB (3) nustatytomis asmens duomenų apsaugos taisyklėmis;
            
         
               (17)
            
            
               Europos Parlamento ir Tarybos reglamentas (EB) Nr. 45/2001 (4) taikomas, kai Europos vertybinių popierių ir rinkų institucija (EVPRI) tvarko asmens duomenis taikydama šį reglamentą;
            
         
               (18)
            
            
               šis reglamentas grindžiamas EVPRI Europos Komisijai pateiktais techninių reguliavimo standartų projektais;
            
         
               (19)
            
            
               EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (5) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę;
            
         
               (20)
            
            
               Direktyva 2014/65/ES įsigaliojo 2014 m. liepos 2 d. Tos direktyvos 12 straipsnio 8 dalimi pakeičiama Direktyvos 2004/39/EB 10a straipsnio 8 dalis ir joje išdėstyti įgaliojimai EVPRI parengti techninius reguliavimo standartus. Šie įgaliojimai yra identiški numatytiesiems Direktyvos 2004/39/EB 10a straipsnio 8 dalyje. Be to, Direktyvos 2004/39/EB 10b straipsnio 4 dalies ir 10 straipsnio 4 dalies turinys taip pat yra identiškas Direktyvos 2014/65/ES 13 straipsnio 4 dalies ir 11 straipsnio 2 dalies turiniui. Pagal Direktyvos 2014/65/ES 94 straipsnio 1 dalį Direktyva 2004/39/EB bus panaikinta 2018 m. sausio 3 d. Pagal Direktyvos 2004/39/EB 10a straipsnio 8 dalį Komisijai priėmus techninius standartus turėtų būti laikoma, kad taip pat laikomasi Direktyvos 2014/65/ES 12 straipsnio 8 dalies, todėl techniniai standartai po 2018 m. sausio 3 d. toliau bus taikomi ir papildomų pakeitimų nebereikės,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente nustatomos taisyklės dėl informacijos, kurią siūlomas įsigyjantis asmuo turi įtraukti į pranešimą apie siūlomą įsigijimą, skirtą investicinės įmonės, kurios kvalifikuotąjį akcijų paketą įsigyjantis asmuo siekia įsigyti arba padidinti (toliau – tikslinis subjektas), kompetentingoms institucijoms, kad būtų galima įvertinti siūlomą įsigijimą.
   2 straipsnis
   Informacija, kurią turi pateikti siūlomas įsigyjantis asmuo
   Siūlomas įsigyjantis asmuo tikslinio subjekto kompetentingai institucijai pateikia 3–12 straipsniuose nurodytą informaciją, kai taikoma, atsižvelgdamas į tai, ar informacija susijusi su fiziniu asmeniu, juridiniu asmeniu ar patikos fondu.
   3 straipsnis
   Bendra informacija, susijusi su siūlomo įsigyjančio asmens tapatybe
   1.   Jei siūlomas įsigyjantis asmuo yra fizinis asmuo, jis tikslinio subjekto kompetentingai institucijai pateikia šią identifikavimo informaciją:
   
               a)
            
            
               asmens duomenis, įskaitant asmens vardą ir pavardę, gimimo datą ir vietą, adresą ir kontaktinius duomenis ir nacionalinį asmens identifikavimo numerį (jei yra);
            
         
               b)
            
            
               išsamų gyvenimo aprašymą ar jam lygiavertį dokumentą, kuriame nurodytas atitinkamas išsilavinimas ir profesinis mokymas, ankstesnė profesinė patirtis ir šiuo metu vykdoma profesinė veikla arba kitos svarbios funkcijos.
            
         2.   Jei siūlomas įsigyjantis asmuo yra juridinis asmuo, jis tikslinio subjekto kompetentingai institucijai pateikia šią informaciją:
   
               a)
            
            
               dokumentus, kuriais patvirtinamas įmonės pavadinimas ir jos pagrindinės buveinės registruotasis adresas, taip pat adresas korespondencijai (jei skiriasi), kontaktinius duomenis ir, jei yra, savo nacionalinį identifikavimo numerį;
            
         
               b)
            
            
               teisinės formos registracijos dokumentą pagal atitinkamus nacionalinės teisės aktus;
            
         
               c)
            
            
               naujausią juridinio asmens verslo veiklos apžvalgą;
            
         
               d)
            
            
               išsamų asmenų, kurie faktiškai vadovauja veiklai, sąrašą, jų vardus ir pavardes, gimimo datas ir vietas, adresus ir kontaktinius duomenis, jų nacionalinius identifikavimo numerius (jei yra), jų išsamius gyvenimo aprašymus, kuriuose nurodomas atitinkamas išsilavinimas ir profesinis mokymas, ankstesnė profesinė patirtis ir šiuo metu vykdoma profesinė veikla arba kitos svarbios funkcijos;
            
         
               e)
            
            
               visų asmenų, kuriuos galima laikyti juridinio asmens tikraisiais savininkais, tapatybę, jų vardus ir pavardes, gimimo datas ir vietas, adresus, kontaktinius duomenis ir jų nacionalinius identifikavimo numerius (jei yra).
            
         3.   Jei siūlomas įsigyjantis asmuo yra arba numatoma, kad bus, patikos fondas, jis tikslinio subjekto kompetentingai institucijai pateikia šią informaciją:
   
               a)
            
            
               visų patikėtinių, kurie valdo turtą pagal patikos dokumentą, tapatybę;
            
         
               b)
            
            
               visų asmenų, kurie yra tikrieji patikos fondo turto savininkai, tapatybę ir jų atitinkamas dalis pajamų paskirstyme;
            
         
               c)
            
            
               visų asmenų, kurie yra patikos fondo steigėjai, tapatybę.
            
         4 straipsnis
   Papildoma informacija, susijusi su siūlomu įsigyjančiu asmeniu, kuris yra fizinis asmuo
   Siūlomas įsigyjantis asmuo, kuris yra fizinis asmuo, tikslinio subjekto kompetentingai institucijai taip pat pateikia:
   
               a)
            
            
               toliau nurodytą pastarųjų dešimties metų informaciją, susijusią su siūlomu įsigyjančiu asmeniu ir visomis įmonėmis, kurioms vadovauja arba kurias kontroliuoja siūlomas įsigyjantis asmuo:
               
                           1)
                        
                        
                           informaciją apie teistumą, baudžiamųjų veikų tyrimus arba teismo procesus, atitinkamas civilines ir administracines bylas ir drausmines priemones, įskaitant pašalinimą iš bendrovės direktoriaus pareigų arba bankroto, nemokumo ar panašias procedūras, visų pirma pateikiant oficialią pažymą arba kitą jai lygiavertį dokumentą;
                        
                     
                           2)
                        
                        
                           informaciją apie siūlomo įsigyjančio asmens atžvilgiu vykdomus tyrimus, vykdymo užtikrinimo procesus, jam skirtas sankcijas ar kitus vykdymo užtikrinimo sprendimus; ši informacija gali būti pateikta priesaikos deklaracijoje;
                        
                     
                           3)
                        
                        
                           atsisakymą registruoti, suteikti leidimą, narystę arba licenciją vykdyti prekybą, užsiimti verslu arba profesine veikla; arba tokios registracijos, leidimo, narystės arba licencijos atšaukimą, panaikinimą arba pasibaigimą; arba reguliavimo institucijos, valdžios institucijos, profesinės organizacijos arba asociacijos atliktą pašalinimą;
                        
                     
                           4)
                        
                        
                           atleidimą iš darbo arba pareigų patikos fonde, patikėjimo santykių nutraukimą ar panašią padėtį;
                        
                     
         
               b)
            
            
               informaciją apie tai, ar kita priežiūros institucija jau yra atlikusi siūlomo įsigyjančio asmens reputacijos vertinimą, tos institucijos tapatybę ir įrodymus, susijusius su vertinimo rezultatais;
            
         
               c)
            
            
               informaciją apie esamą siūlomo įsigyjančio asmens finansinę būklę įskaitant išsamią informaciją apie pajamų šaltinius, turtą ir įsipareigojimus, suteiktus arba gautus įkeitimus ir garantijas;
            
         
               d)
            
            
               siūlomo įsigyjančio asmens verslo veiklos aprašymą;
            
         
               e)
            
            
               finansinę informaciją, įskaitant kredito reitingus ir viešai prieinamas ataskaitas apie įmones, kurias kontroliuoja arba kurioms vadovauja siūlomas įsigyjantis asmuo, ir, jei taikytina, apie siūlomą įsigyjantį asmenį;
            
         
               f)
            
            
               aprašymą, kuriame pateikiama informacija apie siūlomo įsigyjančio asmens finansinius ir nefinansinius interesus arba santykius su:
               
                           1)
                        
                        
                           bet kuriuo kitu esamu tikslinio subjekto akcininku;
                        
                     
                           2)
                        
                        
                           bet kuriuo asmeniu, turinčiu balsavimo teisių tiksliniame subjekte vienu ar keliais iš išvardytų atvejų:
                           
                                       —
                                    
                                    
                                       kai balsavimo teises turi trečioji šalis, su kuria tas asmuo arba subjektas sudarė sutartį, įpareigojančią juos kartu naudojant turimas balsavimo teises priimti nuoseklią bendrą atitinkamo tikslinio subjekto valdymo politiką,
                                    
                                 
                                       —
                                    
                                    
                                       kai balsavimo teises turi trečioji šalis, su tuo asmeniu arba subjektu sudariusi sutartį dėl laikino atitinkamų balsavimo teisių perleidimo už atlygį,
                                    
                                 
                                       —
                                    
                                    
                                       kai balsavimo teisės susietos su akcijomis, įkeistomis tam asmeniui arba subjektui, su sąlyga, kad tas asmuo ar subjektas kontroliuoja balsavimo teises ir pareiškė savo ketinimus pasinaudoti jomis,
                                    
                                 
                                       —
                                    
                                    
                                       kai balsavimo teisės susietos su akcijomis, kuriomis tas asmuo arba subjektas naudojasi iki gyvos galvos arba gyvavimo pabaigos,
                                    
                                 
                                       —
                                    
                                    
                                       kai balsavimo teises turi arba jomis gali pasinaudoti, kaip apibrėžta f punkto ii papunkčio pirmose keturiose įtraukose, įmonė, kontroliuojama to asmens arba subjekto,
                                    
                                 
                                       —
                                    
                                    
                                       kai balsavimo teisės susietos su akcijomis, patikėtomis tam asmeniui arba subjektui, jei tas asmuo ar subjektas gali pasinaudoti jomis savo nuožiūra be konkrečių pavedimų iš akcininkų,
                                    
                                 
                                       —
                                    
                                    
                                       kai balsavimo teises trečioji šalis turi savo vardu ir to asmens ar subjekto sąskaita,
                                    
                                 
                                       —
                                    
                                    
                                       kai tas asmuo arba subjektas gali pasinaudoti balsavimo teisėmis kaip įgaliotas asmuo, jei tas asmuo ar subjektas gali pasinaudoti jomis savo nuožiūra be konkrečių pavedimų iš akcininkų;
                                    
                                 
                     
                           3)
                        
                        
                           bet kuriuo administracinio, valdymo ar priežiūros organo nariu pagal atitinkamus nacionalinės teisės aktus arba tikslinio subjekto vyresniosios vadovybė nariu;
                        
                     
                           4)
                        
                        
                           pačiu tiksliniu subjektu ir jo grupe;
                        
                     
         
               g)
            
            
               informaciją apie visus kitus siūlomo įsigyjančio asmens interesus arba veiklą, kurie gali prieštarauti tikslinio subjekto interesams arba veiklai, ir galimus sprendimus, kaip valdyti tokius interesų konfliktus.
            
         Taikant f punktą, kredito operacijos, garantijos ir įkeitimai yra laikomi finansinių interesų dalimi, o šeimos arba artimi ryšiai yra laikomi nefinansinių interesų dalimi.
   5 straipsnis
   Papildoma informacija, susijusi su siūlomu įsigyjančiu asmeniu, kuris yra juridinis asmuo
   1.   Siūlomas įsigyjantis asmuo, kuris yra juridinis asmuo, tikslinio subjekto kompetentingai institucijai taip pat pateikia:
   
               a)
            
            
               informaciją, susijusią su siūlomu įsigyjančiu asmeniu, su bet kuriuo asmeniu, kuris faktiškai vadovauja siūlomo įsigyjančio asmens veiklai, su bet kuria įmone, kurią kontroliuoja siūlomas įsigyjantis asmuo, ir bet kuriuo akcininku, darančiu reikšmingą įtaką siūlomam įsigyjančiam asmeniui, kaip nurodyta e punkte. Teikiant tą informaciją nurodoma:
               
                           1)
                        
                        
                           informacija apie teistumą, baudžiamųjų veikų tyrimus arba teismo procesus, atitinkamas civilines ir administracines bylas ar drausmines priemones, įskaitant pašalinimą iš bendrovės direktoriaus pareigų arba bankroto, nemokumo ar panašias procedūras, pateikiant oficialią pažymą arba kitą jai lygiavertį dokumentą;
                        
                     
                           2)
                        
                        
                           informacija apie siūlomo įsigyjančio asmens atžvilgiu vykdomus tyrimus, vykdymo užtikrinimo procesus, jam skirtas sankcijas ar kitus vykdymo užtikrinimo sprendimus; ši informacija gali būti pateikta priesaikos deklaracijoje;
                        
                     
                           3)
                        
                        
                           atsisakymas registruoti, suteikti leidimą, narystę arba licenciją vykdyti prekybą, užsiimti verslu arba profesine veikla; arba tokios registracijos, leidimo, narystės arba licencijos atšaukimas, panaikinimas arba pasibaigimas; arba reguliavimo institucijos, valdžios institucijos, profesinės organizacijos arba asociacijos atliktas pašalinimas;
                        
                     
                           4)
                        
                        
                           bet kurio asmens, kuris faktiškai vadovauja siūlomo įsigyjančio asmens veiklai, ir bet kurio akcininko, darančio reikšmingą įtaką siūlomam įsigyjančiam asmeniui, atleidimas iš darbo arba pareigų patikos fonde, patikėjimo santykių nutraukimas ar panaši padėtis;
                        
                     
         
               b)
            
            
               informaciją apie tai, ar kita priežiūros institucija jau yra atlikusi siūlomo įsigyjančio asmens arba asmens, kuris vadovauja įsigyjančio asmens veiklai, reputacijos vertinimą, tos institucijos tapatybę ir įrodymus, susijusius su vertinimo rezultatais;
            
         
               c)
            
            
               aprašymą, kuriame pateikiama informacija apie siūlomo įsigyjančio asmens arba, atitinkamais atvejais, grupės, kuriai tas įsigyjantis asmuo priklauso, ir asmenų, kurie faktiškai vadovauja jo veiklai, finansinius ir nefinansinius interesus arba santykius su:
               
                           1)
                        
                        
                           bet kuriuo kitu esamu tikslinio subjekto akcininku;
                        
                     
                           2)
                        
                        
                           bet kuriuo asmeniu, turinčiu balsavimo teisių tiksliniame subjekte vienu ar keliais iš išvardytų atvejų:
                           
                                       —
                                    
                                    
                                       kai balsavimo teises turi trečioji šalis, su kuria tas asmuo arba subjektas sudarė sutartį, įpareigojančią juos kartu naudojant turimas balsavimo teises priimti nuoseklią bendrą atitinkamo tikslinio subjekto valdymo politiką,
                                    
                                 
                                       —
                                    
                                    
                                       kai balsavimo teises turi trečioji šalis, su tuo asmeniu arba subjektu sudariusi sutartį dėl laikino atitinkamų balsavimo teisių perleidimo už atlygį,
                                    
                                 
                                       —
                                    
                                    
                                       kai balsavimo teisės susietos su akcijomis, įkeistomis tam asmeniui arba subjektui, su sąlyga, kad tas asmuo ar subjektas kontroliuoja balsavimo teises ir pareiškė savo ketinimus pasinaudoti jomis,
                                    
                                 
                                       —
                                    
                                    
                                       kai balsavimo teisės susietos su akcijomis, kuriomis tas asmuo arba subjektas naudojasi iki gyvos galvos arba gyvavimo pabaigos,
                                    
                                 
                                       —
                                    
                                    
                                       kai balsavimo teises turi arba gali jomis pasinaudoti, kaip apibrėžta c punkto ii papunkčio pirmose keturiose įtraukose, įmonė, kontroliuojama to asmens arba subjekto,
                                    
                                 
                                       —
                                    
                                    
                                       kai balsavimo teisės susietos su akcijomis, patikėtomis tam asmeniui arba subjektui, jei tas asmuo ar subjektas gali pasinaudoti jomis savo nuožiūra be konkrečių pavedimų iš akcininkų,
                                    
                                 
                                       —
                                    
                                    
                                       kai balsavimo teises trečioji šalis turi savo vardu ir to asmens ar subjekto sąskaita,
                                    
                                 
                                       —
                                    
                                    
                                       kai tas asmuo arba subjektas gali pasinaudoti balsavimo teisėmis kaip įgaliotas asmuo, jei tas asmuo ar subjektas gali pasinaudoti jomis savo nuožiūra be konkrečių pavedimų iš akcininkų;
                                    
                                 
                     
                           3)
                        
                        
                           bet kuriuo administracinio, valdymo ar priežiūros organo nariu arba tikslinio subjekto vyresniosios vadovybė nariu;
                        
                     
                           4)
                        
                        
                           pačiu tiksliniu subjektu ir grupe, kuriai jis priklauso;
                        
                     
         
               d)
            
            
               informaciją apie visus kitus siūlomo įsigyjančio asmens interesus arba veiklą, kurie gali prieštarauti tikslinio subjekto interesams arba veiklai, ir galimus sprendimus, kaip valdyti tokius interesų konfliktus;
            
         
               e)
            
            
               siūlomo įsigyjančio asmens akcijų paketo struktūrą, nurodant visų akcininkų, darančių reikšmingą įtaką, tapatybę ir jų atitinkamą kapitalo dalį bei balsavimo teises, įskaitant informaciją apie bet kokius akcininkų susitarimus;
            
         
               f)
            
            
               jei siūlomas įsigyjantis asmuo, kaip patronuojamoji įmonė arba patronuojančioji įmonė, yra grupės dalis, išsamią visos korporacijos struktūros organizacinę schemą ir informaciją apie reikšmingą įtaką grupės subjektams ir šiuo metu grupės subjektų atliekamai veiklai turinčių akcininkų kapitalo dalį ir balsavimo teises;
            
         
               g)
            
            
               jei siūlomas įsigyjantis asmuo, kaip patronuojamoji įmonė arba patronuojančioji įmonė, yra grupės dalis, informaciją apie grupės finansų ir ne finansų subjektų santykius;
            
         
               h)
            
            
               bet kurios kredito įstaigos, gyvybės draudimo, draudimo arba perdraudimo įmonės, kolektyvinio investavimo subjektų ir jų valdytojų arba grupei priklausančios investicinės įmonės identifikavimo duomenis ir atitinkamų priežiūros institucijų pavadinimus;
            
         
               i)
            
            
               teisės aktais nustatytas individualaus ir, jei yra, konsoliduoto ir iš dalies konsoliduoto grupės lygmens paskutinių trijų finansinių laikotarpių finansines ataskaitas. Jei atliekamas finansinių ataskaitų išorinis auditas, siūlomas įsigyjantis asmuo pateikia jas išorės auditoriaus patvirtintas. Teisės aktais nustatytos finansinės ataskaitos apima:
               
                           1)
                        
                        
                           balansą;
                        
                     
                           2)
                        
                        
                           pelno (nuostolių) ataskaitą;
                        
                     
                           3)
                        
                        
                           metines ataskaitas ir finansinius priedus bei visus kitus dokumentus, užregistruotus atitinkamame registre arba atitinkamos institucijos konkrečioje teritorijoje, kuri yra susijusi su siūlomu įsigyjančiu asmeniu;
                        
                     
         
               j)
            
            
               jei yra, informaciją apie siūlomo įsigyjančio asmens kredito reitingą ir bendrą jo grupės reitingą.
            
         Taikant c punktą, kredito operacijos, garantijos ir įkeitimai yra laikomi finansinių interesų dalimi, o šeimos arba artimi ryšiai yra laikomi nefinansinių interesų dalimi.
   Taikant i punktą, jei siūlomas įsigyjantis asmuo yra įsteigtas naujas subjektas, vietoje teisės aktais nustatytų finansinių ataskaitų siūlomas įsigyjantis asmuo tikslinio subjekto kompetentingai institucijai pateikia prognozuojamus pirmų trejų finansinių metų balansus ir prognozuojamas pelno (nuostolių) ataskaitas, įskaitant planuojant naudotas prielaidas.
   2.   Jei siūlomas įsigyjantis asmuo yra juridinis asmuo, kurio pagrindinė buveinė registruota trečiojoje valstybėje, jis tikslinio subjekto kompetentingai institucijai pateikia šią papildomą informaciją:
   
               a)
            
            
               atitinkamų užsienio kompetentingų institucijų siūlomam įsigyjančiam asmeniui išduotą geros reputacijos pažymą arba jai lygiavertį dokumentą;
            
         
               b)
            
            
               atitinkamų užsienio kompetentingų institucijų pareiškimą, kad nėra jokių kliūčių ar apribojimų, susijusių su informacijos, reikalingos tikslinio subjekto priežiūrai atlikti, teikimu;
            
         
               c)
            
            
               bendro pobūdžio informaciją apie tos trečiosios valstybės reguliavimo tvarką, taikomą siūlomam įsigyjančiam asmeniui.
            
         3.   Jei siūlomas įsigyjantis asmuo yra valstybinis turto fondas, jis tikslinio subjekto kompetentingai institucijai pateikia šią papildomą informaciją:
   
               a)
            
            
               ministerijos arba valdžios institucijos departamento, atsakingo už fondo investicijų politikos nustatymą, pavadinimą;
            
         
               b)
            
            
               išsamią informaciją apie investicijų politiką ir bet kokius investavimo apribojimus;
            
         
               c)
            
            
               asmenų, atsakingų už fondo investicinių sprendimų priėmimą, vardus ir pavardes bei pareigas, taip pat išsamią informaciją apie kvalifikuotuosius akcijų paketus arba įtaką, kaip nurodyta 11 straipsnio 2 dalyje, kurią fondo ir tikslinio subjekto kasdienėms operacijoms daro nurodytas ministerijos arba valdžios institucijos departamentas.
            
         6 straipsnis
   Informacija apie asmenis, kurie faktiškai vadovaus tikslinio subjekto veiklai
   Siūlomas įsigyjantis asmuo tikslinio subjekto kompetentingai institucijai pateikia toliau nurodytą informaciją, susijusią su visų asmenų, kurie dėl siūlomo įsigijimo faktiškai vadovaus tikslinio subjekto veiklai, reputacija ir patirtimi:
   
               a)
            
            
               asmens duomenis, įskaitant asmens vardą ir pavardę, gimimo datą ir vietą, adresą ir kontaktinius duomenis ir nacionalinį asmens identifikavimo numerį (jei yra);
            
         
               b)
            
            
               pareigas, kurioms asmuo yra arba bus paskirtas;
            
         
               c)
            
            
               išsamų gyvenimo aprašymą, kuriame nurodomas atitinkamas išsilavinimas ir profesinis mokymas, profesinė patirtis, įskaitant visų organizacijų, kuriose asmuo yra dirbęs, pavadinimus, vykdytų funkcijų, visų pirma veiklos, susijusios su siekiamomis pareigomis, pobūdį ir trukmę ir dokumentus, susijusius su asmens patirtimi, pavyzdžiui, rekomendacijos davėjų sąrašą su kontaktine informacija ir rekomendacinius laiškus. Kalbant apie pareigas, eitas per pastaruosius 10 metų, aprašydami šią veiklą asmenys konkrečiai nurodo jiems suteiktus įgaliojimus, vidinių sprendimų priėmimo įgaliojimus ir jų kontroliuotų operacijų sritis. Jei į gyvenimo aprašymą įtraukta kita susijusi patirtis, įskaitant atstovavimą valdymo organui, tai turi būti nurodyta;
            
         
               d)
            
            
               informaciją apie:
               
                           1)
                        
                        
                           teistumą, baudžiamųjų veikų tyrimus arba teismo procesus, atitinkamas civilines ir administracines bylas ar drausmines priemones, įskaitant pašalinimą iš bendrovės direktoriaus pareigų arba bankroto, nemokumo ir panašias procedūras, pateikiant oficialią pažymą arba kitą jai lygiavertį dokumentą;
                        
                     
                           2)
                        
                        
                           asmens atžvilgiu vykdomus tyrimus, vykdymo užtikrinimo procesus, jam skirtas sankcijas ar kitą vykdymo užtikrinimo sprendimą; ši informacija gali būti pateikta priesaikos deklaracijoje;
                        
                     
                           3)
                        
                        
                           atsisakymą registruoti, suteikti leidimą, narystę arba licenciją vykdyti prekybą, užsiimti verslu arba profesine veikla; arba tokios registracijos, leidimo, narystės arba licencijos atšaukimą, panaikinimą arba pasibaigimą; arba reguliavimo institucijos, valdžios institucijos, profesinės organizacijos arba asociacijos atliktą pašalinimą;
                        
                     
                           4)
                        
                        
                           atleidimą iš darbo arba pareigų patikos fonde, patikėjimo santykių nutraukimą ar panašią padėtį;
                        
                     
         
               e)
            
            
               tai, ar kita priežiūros institucija jau yra atlikusi asmens, kuris vadovauja veiklai, reputacijos vertinimą, tos institucijos tapatybę ir įrodymus, susijusius su vertinimo rezultatais;
            
         
               f)
            
            
               asmens ir to asmens artimųjų giminaičių finansinių interesų, nefinansinių interesų arba santykių su valdymo organo nariais ir pagrindines užduotis atliekančiais asmenimis toje pačioje įstaigoje, patronuojančiojoje įstaigoje ir patronuojamosiose įstaigose ir su akcininkais aprašymą;
            
         
               g)
            
            
               kiek mažiausiai laiko per metus ir per mėnesį asmuo skirs funkcijoms tiksliniame subjekte atlikti;
            
         
               h)
            
            
               vykdomojo ir nevykdomojo direktoriaus pareigų, kurias šiuo metu užima asmuo, sąrašą.
            
         Taikant f punktą, kredito operacijos, akcijų paketai, garantijos ir įkeitimai yra laikomi finansinių interesų dalimi, o šeimos arba artimi ryšiai yra laikomi nefinansinių interesų dalimi.
   7 straipsnis
   Informacija, susijusi su siūlomu įsigijimu
   Siūlomas įsigyjantis asmuo tikslinio subjekto kompetentingai institucijai pateikia toliau nurodytą su siūlomu įsigijimu susijusią informaciją:
   
               a)
            
            
               tikslinio subjekto identifikavimo duomenis;
            
         
               b)
            
            
               išsamią informaciją apie siūlomo įsigyjančio asmens ketinimus, susijusius su siūlomu įsigijimu, įskaitant strategines investicijas arba portfelines investicijas;
            
         
               c)
            
            
               informaciją apie tikslinio subjekto akcijas, kurios priklauso arba, kaip numatoma, priklausys siūlomam įsigyjančiam asmeniui prieš ir po siūlomo įsigijimo, įskaitant informaciją apie:
               
                           1)
                        
                        
                           akcijų skaičių ir rūšį ir tokių akcijų nominaliąją vertę;
                        
                     
                           2)
                        
                        
                           tikslinio subjekto viso kapitalo procentinę dalį, kurią sudaro akcijos, kurios priklauso siūlomam įsigyjančiam asmeniui arba kurias jis numato įsigyti, prieš ir po siūlomo įsigijimo;
                        
                     
                           3)
                        
                        
                           tikslinio subjekto visų balsavimo teisių dalį, kurią sudaro akcijos, kurios priklauso siūlomam įsigyjančiam asmeniui arba kurios, kaip numatoma, jam priklausys, prieš ir po siūlomo įsigijimo, jei ji skiriasi nuo tikslinio subjekto kapitalo dalies;
                        
                     
                           4)
                        
                        
                           tikslinio subjekto akcijų, kurios priklauso arba, kaip numatoma, priklausys siūlomam įsigyjančiam asmeniui prieš ir po siūlomo įsigijimo, rinkos vertę eurais ir vietos valiuta;
                        
                     
         
               d)
            
            
               bet kokio veiksmo, atliekamo kartu su kitomis šalimis, įskaitant tų kitų šalių indėlį į siūlomo įsigijimo finansavimą, dalyvavimo finansiniuose susitarimuose, susijusiuose su siūlomu įsigijimu, ir būsimuose siūlomo įsigijimo organizaciniuose susitarimuose aprašymą;
            
         
               e)
            
            
               numatomo akcininkų susitarimo su kitais akcininkais dėl tikslinio subjekto turinį;
            
         
               f)
            
            
               siūlomo įsigijimo kainą ir kriterijus, pagal kuriuos tokia kaina nustatyta, o jei skiriasi rinkos kaina ir siūlomo įsigijimo kaina, pateikiamas to skirtumo paaiškinimas.
            
         8 straipsnis
   Informacija apie naują siūlomą grupės struktūrą ir jos poveikį priežiūrai
   1.   Jeigu siūlomas įsigyjantis asmuo yra juridinis asmuo, jis tikslinio subjekto kompetentingai institucijai pateikia grupės, kuriai tikslinis subjektas priklausytų po siūlomo įsigijimo, konsoliduotos priežiūros taikymo srities analizę. Į tą analizę įtraukiama informacija apie tai, kuriems grupės subjektams po siūlomo įsigijimo būtų taikomas konsoliduotos priežiūros reikalavimas ir kuriais grupės lygmenimis tie reikalavimai būtų taikomi visiškai arba iš dalies konsoliduotai.
   2.   Siūlomas įsigyjantis asmuo tikslinio subjekto kompetentingai institucijai taip pat pateikia analizę, kokį poveikį siūlomas įsigijimas turės tikslinio subjekto gebėjimui savo priežiūros institucijai toliau laiku teikti tikslią informaciją, taip pat dėl siūlomo įsigyjančio asmens ir tikslinio subjekto glaudžių ryšių.
   9 straipsnis
   Informacija, susijusi su siūlomo įsigijimo finansavimu
   Siūlomas įsigyjantis asmuo tikslinio subjekto kompetentingai institucijai pateikia išsamų konkrečių siūlomo įsigijimo finansavimo šaltinių paaiškinimą, įskaitant:
   
               a)
            
            
               išsamią informaciją apie privačių finansinių išteklių naudojimą ir lėšų kilmę bei galimybę jomis naudotis, įskaitant visus susijusius dokumentus, kad kompetentingai institucijai pateiktų įrodymų, jog siūlomu įsigijimu neketinama vykdyti pinigų plovimo;
            
         
               b)
            
            
               išsamią informaciją apie siūlomo įsigijimo apmokėjimo priemones ir lėšoms pervesti naudojamą tinklą;
            
         
               c)
            
            
               išsamią informaciją apie galimybes naudotis kapitalo šaltiniais ir finansų rinkomis, įskaitant išsamią informaciją apie finansines priemones, kurios turi būti išleistos;
            
         
               d)
            
            
               informaciją apie skolintų lėšų naudojimą, įskaitant atitinkamų skolintojų pavadinimą ir išsamią informaciją apie suteiktas priemones, be kita ko, nurodant grąžinimo terminus, sąlygas, įkeitimą ir garantijas, taip pat informaciją apie pajamų šaltinį, kuris bus naudojamas grąžinant tokias pasiskolintas lėšas, ir pasiskolintų lėšų šaltinį, jei skolintojas nėra prižiūrima finansų įstaiga;
            
         
               e)
            
            
               informaciją apie visus finansinius susitarimus su kitais tikslinio subjekto akcininkais;
            
         
               f)
            
            
               informaciją apie siūlomo įsigyjančio asmens arba tikslinio subjekto turtą, kuris turi būti parduotas, kad būtų galima finansuoti siūlomą įsigijimą, taip pat pardavimo sąlygas, įskaitant kainą, vertinimą, išsamią informaciją apie turto savybes ir informaciją apie tai, kada ir kaip turtas buvo įgytas.
            
         10 straipsnis
   Papildoma informacija iki 20 % kvalifikuotojo akcijų paketo atveju
   Jei dėl siūlomo įsigijimo siūlomas įsigyjantis asmuo įgytų iki 20 % tikslinio subjekto kvalifikuotąjį akcijų paketą, siūlomas įsigyjantis asmuo tikslinio subjekto kompetentingai institucijai pateikia strateginį dokumentą, kuriame nurodoma ši informacija:
   
               a)
            
            
               laikotarpis, kurį siūlomas įsigyjantis asmuo ketina išlaikyti savo akcijų paketą po siūlomo įsigijimo, ir visi siūlomo įsigyjančio asmens ketinimai artimiausioje ateityje padidinti, sumažinti arba išlaikyti savo akcijų paketo dalį;
            
         
               b)
            
            
               nurodomi siūlomo įsigyjančio asmens ketinimai tikslinio subjekto atžvilgiu, įskaitant tai, ar jis ketina vykdyti kokios nors formos tikslinio subjekto kontrolę, ir tokios veiklos loginis pagrindimas;
            
         
               c)
            
            
               informacija apie siūlomo įsigyjančio asmens finansinę būklę ir jo ketinimą paremti tikslinį subjektą papildomomis nuosavomis lėšomis, jei to prireiktų jo veiklai plėtoti arba finansinių sunkumų atveju.
            
         11 straipsnis
   Papildomi reikalavimai nuo 20 iki 50 % kvalifikuotojo akcijų paketo atveju
   1.   Jei dėl siūlomo įsigijimo siūlomas įsigyjantis asmuo įgytų nuo 20 iki 50 % tikslinio subjekto kvalifikuotąjį akcijų paketą, siūlomas įsigyjantis asmuo tikslinio subjekto kompetentingai institucijai pateikia strateginį dokumentą, kuriame nurodoma ši informacija:
   
               a)
            
            
               visa 10 straipsnyje nurodyta informacija;
            
         
               b)
            
            
               išsami informacija apie įtaką, kurią siūlomas įsigyjantis asmuo ketina daryti tikslinio subjekto finansinei būklei, įskaitant dividendų politiką, strateginę plėtrą ir tikslinio subjekto išteklių paskirstymą;
            
         
               c)
            
            
               siūlomo įsigyjančio asmens ketinimų ir lūkesčių tikslinio subjekto atžvilgiu vidutinės trukmės laikotarpiu aprašymas, kuriame pateikti visi 12 straipsnio 2 ir 3 dalyse nurodyti elementai.
            
         2.   Nukrypstant nuo 1 dalies, bet kuris siūlomas įsigyjantis asmuo, nurodytas 10 straipsnyje, taip pat pateikia tikslinio subjekto kompetentingai institucijai toje dalyje nurodytą informaciją, jei, remiantis išsamiu tikslinio subjekto akcijų paketo struktūros įvertinimu, dėl siūlomo įsigyjančio asmens akcijų paketo daroma įtaka būtų lygiavertė įtakai, kuri daroma, jei turimas nuo 20 iki 50 % akcijų paketas.
   12 straipsnis
   Papildomi reikalavimai 50 % ar didesnio kvalifikuotojo akcijų paketo atveju
   1.   Jei dėl siūlomo įsigijimo siūlomas įsigyjantis asmuo įgytų 50 % ar didesnį tikslinio subjekto kvalifikuotąjį akcijų paketą arba jei tikslinis subjektas taptų jo patronuojamąja įmone, siūlomas įsigyjantis asmuo tikslinio subjekto kompetentingai institucijai pateikia verslo planą, kurį sudaro tikslinio subjekto strateginės plėtros planas, numatomos finansinės ataskaitos ir įsigijimo poveikis įmonių valdymui ir bendrai organizacinei tikslinio subjekto struktūrai.
   2.   1 dalyje nurodytame strateginės plėtros plane bendrais bruožais nurodomi pagrindiniai siūlomo įsigijimo tikslai ir svarbiausi būdai jiems pasiekti, taip pat nurodant:
   
               a)
            
            
               bendrą siūlomo įsigijimo tikslą;
            
         
               b)
            
            
               vidutinės trukmės finansinius tikslus, kurie gali būti išreikšti kaip nuosavo kapitalo grąža, sąnaudų ir naudos santykis, pelnas, tenkantis vienai akcijai, arba, prireikus, kitais būdais;
            
         
               c)
            
            
               galimą veiklos krypties, produktų, tikslinių klientų pakeitimą ir galimą lėšų arba išteklių perskirstymą, kuris, tikėtina, turės poveikį tiksliniam subjektui;
            
         
               d)
            
            
               bendrus procesus tiksliniam subjektui įtraukti ir integruoti į siūlomo įsigyjančio asmens grupės struktūrą, įskaitant svarbiausių bendravimo atvejų su kitomis grupės bendrovėmis aprašymą ir politikos, pagal kurią plėtojami grupės vidaus santykiai, aprašymą.
            
         3.   Jei siūlomas įsigyjantis asmuo yra subjektas, kuris turi leidimą veikti Sąjungoje ir kurio priežiūra vykdoma Sąjungoje, teikiant d punkte nurodytą informaciją pakanka informacijos apie konkrečius grupės struktūros padalinius, kuriems siūlomas įsigijimas turės įtakos.
   4.   1 dalyje nurodytos numatomos tikslinio subjekto individualios ir konsoliduotosios finansinės ataskaitos apima šią trejų metų ataskaitinio laikotarpio informaciją:
   
               a)
            
            
               prognozuojamą balansą ir pelno (nuostolių) ataskaitą;
            
         
               b)
            
            
               prognozuojamus prudencinius kapitalo reikalavimus ir mokumo koeficientą;
            
         
               c)
            
            
               informaciją apie rizikos lygį, įskaitant kredito, rinkos ir operacinę riziką bei kitas atitinkamas rizikas;
            
         
               d)
            
            
               grupės vidaus sandorių prognozę.
            
         5.   1 dalyje nurodytas įsigijimo poveikis įmonių valdymui ir bendrai organizacinei tikslinio subjekto struktūrai apima poveikį:
   
               a)
            
            
               administracinio, valdymo ar priežiūros organo ir tokio sprendimų priėmimo organo įsteigtų pagrindinių komitetų, tokių kaip vadybos komitetas, rizikos komitetas, audito komitetas ir atlygio komitetas, sudėčiai ir pareigoms, įskaitant informaciją apie asmenis, kurie bus paskirti vadovauti veiklai;
            
         
               b)
            
            
               administracinėms bei apskaitos procedūroms ir vidaus kontrolei, įskaitant procedūrų ir sistemų pakeitimus, susijusius su apskaita, vidaus auditu, kovos su pinigų plovimu reikalavimų laikymusi ir rizikos valdymu, ir pagrindinių vidaus auditoriaus, atitikties užtikrinimo pareigūno ir rizikos valdytojo funkcijų paskyrimui;
            
         
               c)
            
            
               bendroms IT sistemoms ir organizacijai, įskaitant visus pakeitimus, susijusius su IT užsakomųjų paslaugų politika, duomenų struktūrine schema, naudojama vidaus ir išorės programine įranga ir svarbiausiomis duomenų ir sistemų saugumo procedūromis ir priemonėmis, tokiomis kaip atsarginių kopijų saugojimas, tęstinumo planai ir audito seka;
            
         
               d)
            
            
               užsakomųjų paslaugų politikai, įskaitant informaciją apie atitinkamas sritis, paslaugų teikėjų atrankai, atitinkamoms užsakomųjų paslaugų sutarties šalių teisėms bei pareigoms, kaip antai audito tvarkai ir paslaugų kokybei, kurios tikimasi iš teikėjo;
            
         
               e)
            
            
               bet kuriai kitai svarbiai informacijai, susijusiai su įsigijimo poveikiu įmonių valdymui ir bendrai organizacinei tikslinio subjekto struktūrai, įskaitant visus pakeitimus, susijusius su akcininkų balsavimo teisėmis.
            
         13 straipsnis
   Mažesni informacijos teikimo reikalavimai
   1.   Nukrypstant nuo 2 straipsnio, jei siūlomas įsigyjantis asmuo yra subjektas, kuris turi leidimą veikti Sąjungoje ir kurio priežiūra vykdoma Sąjungoje, o tikslinis subjektas atitinka 2 dalyje išdėstytus kriterijus, siūlomas įsigyjantis asmuo tikslinio subjekto kompetentingai institucijai pateikia šią informaciją:
   
               a)
            
            
               jei siūlomas įsigyjantis asmuo yra fizinis asmuo:
               
                           1)
                        
                        
                           3 straipsnio 1 dalyje nurodytą informaciją;
                        
                     
                           2)
                        
                        
                           4 straipsnio c–g punktuose nurodytą informaciją;
                        
                     
                           3)
                        
                        
                           6, 7 ir 9 straipsniuose nurodytą informaciją;
                        
                     
                           4)
                        
                        
                           8 straipsnio 1 dalyje nurodytą informaciją;
                        
                     
                           5)
                        
                        
                           jei dėl siūlomo įsigijimo siūlomas įsigyjantis asmuo įgytų iki 20 % tikslinio subjekto kvalifikuotąjį akcijų paketą, strateginį dokumentą, kaip nurodyta 10 straipsnyje;
                        
                     
                           6)
                        
                        
                           jei dėl siūlomo įsigijimo siūlomas įsigyjantis asmuo įgytų nuo 20 iki 50 % tikslinio subjekto kvalifikuotąjį akcijų paketą, strateginį dokumentą, kaip nurodyta 11 straipsnyje;
                        
                     
         
               b)
            
            
               jei siūlomas įsigyjantis asmuo yra juridinis asmuo:
               
                           1)
                        
                        
                           3 straipsnio 2 dalyje nurodytą informaciją;
                        
                     
                           2)
                        
                        
                           5 straipsnio 1 dalies c–j punktuose nurodytą informaciją ir atitinkamais atvejais 5 straipsnio 3 dalyje nurodytą informaciją;
                        
                     
                           3)
                        
                        
                           6, 7 ir 9 straipsniuose nurodytą informaciją;
                        
                     
                           4)
                        
                        
                           8 straipsnio 1 dalyje nurodytą informaciją;
                        
                     
                           5)
                        
                        
                           jei dėl siūlomo įsigijimo siūlomas įsigyjantis asmuo įgytų iki 20 % tikslinio subjekto kvalifikuotąjį akcijų paketą, strateginį dokumentą, kaip nurodyta 10 straipsnyje;
                        
                     
                           6)
                        
                        
                           jei dėl siūlomo įsigijimo siūlomas įsigyjantis asmuo įgytų nuo 20 iki 50 % tikslinio subjekto kvalifikuotąjį akcijų paketą, strateginį dokumentą, kaip nurodyta 11 straipsnyje;
                        
                     
         
               c)
            
            
               jei siūlomas įsigyjantis asmuo yra patikos fondas:
               
                           1)
                        
                        
                           3 straipsnio 3 dalyje nurodytą informaciją;
                        
                     
                           2)
                        
                        
                           5 straipsnio 3 dalyje nurodytą informaciją;
                        
                     
                           3)
                        
                        
                           6, 7 ir 9 straipsniuose nurodytą informaciją;
                        
                     
                           4)
                        
                        
                           8 straipsnio 1 dalyje nurodytą informaciją;
                        
                     
                           5)
                        
                        
                           jei dėl siūlomo įsigijimo siūlomas įsigyjantis asmuo įgytų iki 20 % tikslinio subjekto kvalifikuotąjį akcijų paketą, strateginį dokumentą, kaip nurodyta 10 straipsnyje;
                        
                     
                           6)
                        
                        
                           jei dėl siūlomo įsigijimo siūlomas įsigyjantis asmuo įgytų nuo 20 iki 50 % tikslinio subjekto kvalifikuotąjį akcijų paketą, strateginį dokumentą, kaip nurodyta 11 straipsnyje.
                        
                     
         2.   1 dalyje nurodytas tikslinis subjektas turi atitikti šiuos kriterijus:
   
               a)
            
            
               jis nelaiko savo klientų turto;
            
         
               b)
            
            
               jis nėra gavęs leidimo teikti investicinių paslaugų ir vykdyti veiklos „Sandorių vykdymas savo sąskaita“ arba „Įsipareigojimas pirkti ar parduoti finansines priemones ir (ar) finansinių priemonių išplatinimas tvirtai įsipareigojus pirkti“, nurodytos Direktyvos 2004/39/EB I priedo A skirsnio 3 ir 6 punktuose;
            
         
               c)
            
            
               jei jis yra gavęs leidimą teikti investicines paslaugas „Portfelio valdymas“, kaip nurodyta Direktyvos 2004/39/EB I priedo A skirsnio 4 punkte, turtas, kurį valdo įmonė, nesiekia 500 mln. EUR.
            
         3.   Jei 1 dalyje nurodytą siūlomą įsigyjantį asmenį per praėjusius dvejus metus yra įvertinusi tikslinio subjekto kompetentinga institucija, kuri įvertino 4 ir 5 straipsniuose nurodytą informaciją, tas siūlomas įsigyjantis asmuo pateikia tik tą informaciją, kuri pasikeitė nuo ankstesnio vertinimo.
   Jei siūlomas įsigyjantis asmuo pagal pirmą pastraipą teikia tik tą informaciją, kuri pasikeitė nuo ankstesnio vertinimo, siūlomas įsigyjantis asmuo pasirašo deklaraciją, informuodamas tikslinio subjekto kompetentingą instituciją, kad likusios informacijos atnaujinti nereikia.
   14 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. liepos 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 145, 2004 4 30, p. 1.
   
      (2)  OL L 173, 2014 6 12, p. 349.
   
      (3)  1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).
   
      (4)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (5)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).